Cefalocordados

Os cefalocordados (Cephalochordata; do grego κεφαλή kephalé, "cabeza" e χορδή chordé, "corda"), tamén chamados acranios e anfioxos, e ás veces leptocardios, son un subfilo de cordados que habitan en zonas costeiras, nadando libremente nos fondos areosos.

Son un grupo reducido (33 especies),Chapman, A. D. (2009): Numbers of Living Species in Australia and the World, 2nd edition. Australian Biodiversity Information Services ISBN 978-0-642-56861-8 caracterizados por posuíren unha notocorda que chega até a parte anterior do corpo (ao que percorre dorsalmente en sentido lonxitudinal), por riba da cal se acha un cordón nervioso que finaliza nun avultamento ou vesícula cerebral; de ambos os lados deste cordón parten pares de nervios cara aos segmentos musculares do corpo.

Historicamente ténselles dado unha grande importancia, xa que nalgún momento foron considerados como a transición evolutiva entre os tunicados (ascidias) ou cordados inferiores e os vertebrados ou cordados superiores.

Aínda que esta idea foi descartada, non hai outros organismos que presenten dunha maneira tan clara as catro características distintivas dos cordados (notocorda, cordón nervioso dorsal oco, fendeduras farínxeas, cola postanal).Hickman, Roberts e Larson (2001): Zoología, 10ª Edición. McGraw Hill.

Viven nos mares temperados e cálidos, enterrados na area de fondos pouco profundos, de onde asoma ao exterior soamente a parte anterior do corpo.

 Características 
Os cefalocordados son de reducido tamaño (non máis de 8 cm), alongados, transparentes, lateralmente comprimidos e afiados no seus dous extremos, con forma lanceolada.A esta forma alude o nome de anfioxos co que tamén son coñecidos, derivado do grego ἀμφί amphí, "dos dous lados", e ὀξύς oxýs, "agudo", "rematado en punta", "afiado". Dispoñen dunha longa aleta dorsal, ensanchada na rexión posterior para formar a aleta caudal. A boca está rodeada de cirros móbiles.

O aparello excretor destes animais é exclusivo dentro dos cordados, pois consta de órganos moi primitivos cuxo parangón só se encontra nos vermes anélidos.

A reprodución é por sexos separados, con fecundación externa. As larvas, que son nadadoras, nacen asimétricas e non adquiren até que o animal é adulto adulto a simetría bilateral.

Unha serie de sinapomorfias indican que os vertebrados (outro subfilo de cordados) e cefalocordados están estreitamente relacionados: músculos axiais segmentados e organización metamérica dos arcos viscerais (farínxeos).

O notocordio dos cefalocordados esténdese até ao extremo da zona anterior, as gónadas están segmentadas, os adultos teñen un alto número (máis de 50) de arcos branquiais e posúen un atrio en forma de carapucha cubrindo a zona farínxea.

600px|miniatura|center|

1 - vesícula cerebral; 2 - notocorda; 3 - cordón nervioso; 4 - aleta caudal; 5 - ano; 6 - tubo dixestivo; 7 - sistema circulatorio; 8 - poro abdominal; 9 - cavidade suprafarínxea; 10 - abertura branquial; 11 - farinxe; 12 - cavidade bucal; 13 - mimosa; 14 - abertura bucal; 15 - gónadas; 16 - sensor de luz; 17 - nervios; 18 - prega abdominal; 19 - bolsa hepática

 Clasificación 

 Familia Asymmetronidae
 Xénero Asymmetron
 Asymmetron lucayanum 
 Asymmetron maldivense 
 Xénero Epigonichthys
 Epigonichthys australis (Raff, 1912)
 Epigonichthys bassanus (Günther, 1884)
 Epigonichthys cingalense (Kirkaldy, 1894)
 Epigonichthys cultellus Peters, 1877
 Epigonichthys hectori (Benham, 1901)
 Epigonichthys lucayanum (Andrews, 1893)
 Epigonichthys maldivensis (Foster Cooper, 1903)
 Familia Branchiostomidae
 Xénero Branchiostoma
 Branchiostoma belcheri 
 Branchiostoma californiense 
 Branchiostoma capense 
 Branchiostoma caribaeum 
 Branchiostoma clonaseum 
 Branchiostoma floridae 
 Branchiostoma lanceolatum 
 Branchiostoma minucauda 
 Branchiostoma moretonensis 
 Branchiostoma valdiviae 
 Branchiostoma virginiae 

 Notas 

 Véxase tamén 

 Bibliografía 
 Chen, J.-Y.; Dzik, J.; Edgecombe, G. D.; Ramsköld, L. e Zhou, G.-Q. (1995): "A possible Early Cambrian chordate". Nature 377: 720-722.
 Hickman, Cleveland P. et al. (2006): Integrated Principles of Zoology. Thirteen Edition. McGraw Hill, Higher Education. ISBN 978-0-07-283056-9.
 Ruppert, E. E. and Barnes, R. D. (1994): Invertebrate Zoology. Sixth Edition. Fort Worth, Texas: Saunders College Publishing.

 Outros artigos 
 Urocordados

 Ligazóns externas 
 Vídeo do desenvolvemento embrionario do anfioxo (Branchiostoma lanceolatum)
 Introduction to the Cephalochordata  Consultada o 19/11/2012. 
 Tree of Life. Cephalochordata  Consultada o 19/11/2012. 
 ITIS. Sistema Integrado de IIntegrated Taxonomic Information System. Cephalochordata  Consultada o 10/06/2022. 
 NCBI. Cephalpochordata  Consultada o 19/11/2012.

Categoría:Cordados

eu:Anfioxo
zh:文昌鱼